Súradnice: 48°42′46″S 17°22′36″V﻿ / ﻿48,712778°S 17,376667°V﻿ / 48.712778; 17.376667

**Rovensko** je obec na Slovensku v okrese Senica.

Polohopis
---------

Rovensko sa nachádza 4,5 km od Senice. Hraničí s obcami Kunov, Sobotište, Častkov, Rohov, Rybky a už spomínaným mestom Senica. Leží v západnej časti Myjavskej pahorkatiny, ktorá patrí k bielokarpatskej podsústave vonkajšieho pásma Karpát.

Povrch oblasti je rovinný až pahorkatinný. Stred obce je v nadmorskej výške 212 m, okolité oblasti dosahujú nadmorskej výšky 203 až 320 m. V širšom orografickom rámci severne od Myjavskej pahorkatiny sa tiahnu Biele Karpaty, východne Malé Karpaty a južne Záhorská nížina. 

### Časti obce

Územie obce je rozdelené do chotárov: Zelnice, Padjelky, Hájičky, Špice, Diely nad Pivovarom, Splavky, Zezuliny, Kruhy, Kadupky, Močiare, Vinohrady, Háj, Dráhy, Lose, Jabloňové, Záhumenice, Honce, Závlaka, Rybník, Bahni, Pastírna, Záhony, Peštvárka, Jedenásta a Dvanásta.

Prírodné podmienky
------------------

### Vodstvo

Okolie obce odvodňuje Rovenský potok. Pramení v chotárnej časti Jabloňové. Východnú časť územia odvodňuje Vinohradnícky kanál, západnú časť Rybnický kanál. Rovenský potok ústi v Senici do Teplice. Všetky potoky sú chudobné na vodu. Hlavným zdrojom vody sú dažďové a snehové zrážky.

Územie obce je chudobné na podzemnú vodu, pretože sa tu nachádzajú nepriepustné sedimenty. Výnimku tvorí severná časť, kde sú zlepence a štrk, ktoré dobre odvádzajú vodu. Najčastejším druhom pôdy je hnedozem, ktorá je agronomicky výborná. V súčasnosti je rastlinstvo v okolí obce veľmi chudobné, pretože bolo sústavne využívané veľa stáročí.

### Fauna a flóra

Nachádzajú sa tu len riedke pozostatky dubového a agátového lesa. So živočíchmi je to lepšie. Najviac sa darí zajacovi poľnému, srne hôrnej, bažantovi obyčajnému, sýkorke veľkej, drozdovi čiernemu, prepelici poľnej a stehlíkovi obyčajnému.

### Podnebie

Zemepisná poloha a nadmorská výška obce a jej okolia určujú, že klimaticky toto územie leží v teplej oblasti. V rámci nej v okruhu teplom, mierne vlhkom, s miernou zimou. Priemerná ročná teplota vzduchu je 9,5 °C. Najchladnejší mesiac býva január s priemernou teplotou -2 °C. Najteplejší júl, ktorého priemerná teplota je 19 °C. Letných dní, s maximálnou teplotou 25 °C, býva do roka 50-60. Priemerné množstvo zrážok je ročne asi 700 mm, najčastejšie v júli. 

### Geológia

Z hľadiska geologických pomerov povrch územia tvoria horniny mladších treťohôr- /neogénu/ pieskovce, zlepence, štrky a na povrchu štvrťohorné spraše.

Kultúra a zaujímavosti
----------------------

### Pamiatky

* Kaplnka Nanebovzatia Panny Márie, jednoduchá klasicistická stavba s polkruhovým záverom a malou strešnou vežou z roku 1846. Interiér je zaklenutý pruskými klenbami, záver konchou. Nachádza sa tu neorománsky oltár z konca 19. storočia. Fasáda prešla v 20. storočí necitlivou úpravou, keď stratila časť svojho tvaroslovia. Je členená lizénami a polkruhovo ukončenými oknami. Veža je ukončená korunnou rímsou s terčíkom a murovaným ihlancom.

* Evanjelický kostol, jednoduchá jednoloďová stavba s pravouhlým ukončením presbytéria a predstavanou vežou z roku 1969. Vznikol rozšírením staršej zvonice z roku 1932. Veža má polkruhovo ukončené rezonančné otvory a ihlancovú helmicu.

### Zaujímavosti

V obci sa nachádzajú tri cintoríny, evanjelický, rímskokatolícky a zvyšky židovského cintorína (pri ceste do obce Rybky).

Občianska vybavenosť
--------------------

V obci sa nachádza moderný rímskokatolícky kostol Panny Márie Nanebovzatej z roku 1994.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   *Rovensko - Kaplnka Nanebovzatia Panny Márie* [online]. Pamiatky na Slovensku. Dostupné online.
5. ↑   *Pamiatky* [online]. Oficiálne stránky obce Rovensko. Dostupné online.
6. ↑   *Židovský cintorín, Rovensko* [online]. Epocha. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Rovensko**

Externé odkazy
--------------

* Oficiálny web

| * z
* d
* u
Obce okresu Senica (2 + 29) |
| --- |
| Mestá | 
* Senica
* Šaštín-Stráže

 |
| Ostatné obce | 
* Bílkove Humence
* Borský Mikuláš
* Borský Svätý Jur
* Cerová
* Čáry
* Častkov
* Dojč
* Hlboké
* Hradište pod Vrátnom
* Jablonica
* Koválov
* Kuklov
* Kúty
* Lakšárska Nová Ves
* Moravský Svätý Ján
* Osuské
* Plavecký Peter
* Podbranč
* Prietrž
* Prievaly
* Rohov
* Rovensko
* Rybky
* Sekule
* Smolinské
* Smrdáky
* Sobotište
* Šajdíkove Humence
* Štefanov

 |

Autoritné údaje: * SNK: 86099